ବିନ୍ଦୁ ଅମ୍ମିନୀ ଜଣେ ଭାରତୀୟ ଓକିଲ ଏବଂ କୋଳିକୋଡ଼ସ୍ଥିତ ସରକାରୀ ଆଇନ ମହାବିଦ୍ୟାଳୟର ଅଧ୍ୟାପିକା ତଥା ଜଣେ କର୍ମୀ । ଭାରତୀୟ ସର୍ବୋଚ୍ଚ ନ୍ୟାୟାଳୟ ପ୍ରଜନନ ବୟସର ମହିଳାମାନଙ୍କୁ ଶବରୀମାଳା ମନ୍ଦିରରେ ପ୍ରବେଶ କରିବାକୁ ଅନୁମତି ପାଇଁ ନିଷ୍ପତ୍ତି ଦେବା ପରେ ମନ୍ଦିରରେ ପ୍ରବେଶ କରିବାରେ ଦଶରୁ ପଚାଶ ବର୍ଷ ବୟସର ଦୁଇ ପ୍ରଥମ ମହିଳାଙ୍କ ମଧ୍ୟରୁ ସେ ଜଣେ । ପ୍ରାରମ୍ଭିକ ଜୀବନ ଏବଂ ଶିକ୍ଷା ଅମ୍ମିନୀ କେରଳର ପତନମତିଟ୍ଟାରୁ । ସେ ପାଞ୍ଚ ଭାଇଭଉଣୀଙ୍କ ମଧ୍ୟରୁ ସାନ । ତାଙ୍କ ମା ତାଙ୍କ ବାପାଙ୍କୁ ଛାଡ଼ିବା ପରେ ତାଙ୍କ ମା ତାଙ୍କୁ ଦାରିଦ୍ର୍ୟ ଭିତରେ ପାଳିଥିଲେ । ତାଙ୍କ ପରିବାରରୁ କଲେଜରେ ପଢ଼ିବାରେ ସେ ପ୍ରଥମ । ଜଣେ ଛାତ୍ରୀ ଭାବେ ସେ ସିପିଆଇ  (ଏମଏଲ) ଛାତ୍ରଛାତ୍ରୀ ଶାଖା କେରଳ ବିଦ୍ୟାର୍ଥୀ ସଂଗଠନରେ ଜଣେ ନେତ୍ରୀ ଥିଲେ ଏବଂ ସିପିଆଇର  (ଏମଏଲ) ସର୍ବକନିଷ୍ଠ ମହିଳା ରାଜ୍ୟ ସଂଯୋଜିକା ହୋଇଥିଲେ  । ଟାଇମ ପତ୍ରିକା ଅନୁସାରେ,  "ସେ ସ୍ପଷ୍ଟ କରିଛନ୍ତି ଯେ ସେ ଯେଉଁ ଦଳରେ ଥିଲେ ତାହା ରାଜ୍ୟ ସ୍ୱୀକୃତିପ୍ରାପ୍ତ ଏବଂ ସେ କେବେ ବି ସଶସ୍ତ୍ର ବିଦ୍ରୋହରେ ବିଶ୍ୱାସ କରିନାହାଁନ୍ତି" , ଏବଂ ସେ ୨୦୧୧ରେ ଦଳ ଛାଡ଼ିଥିଲେ । ୨୦୧୯ରେ ସିପିଆଇ  (ଏମଏଲ) ପଲିଟବ୍ୟୁରୋ ସଦସ୍ୟ ପିଜେ ଜେମ୍ସ କହିଥିଲେ ଯେ ଅମ୍ମିନୀ ଦଶ ବର୍ଷ ଧରି ଦଳ ସହିତ ସଂଯୁକ୍ତ ହୋଇନାହାଁନ୍ତି  । ସେ ପତନମତିଟ୍ଟାର ପ୍ରମଡୋମର ନେତାଜୀ ଉଚ୍ଚ ମାଧ୍ୟମିକ ବିଦ୍ୟାଳୟରେ ପଢ଼ିଥିଲେ ଏବଂ ପତନମତିଟ୍ଟାର କ୍ୟାଥୋଲିକେଟ କଲେଜରୁ ପ୍ରାକ-ଡିଗ୍ରୀ ପଢ଼ିଥିଲେ । ଅମ୍ମିନୀ ଏର୍ଣ୍ଣାକୁଲମସ୍ଥିତ ସରକାରୀ ଆଇନ ମହାବିଦ୍ୟାଳୟରୁ ଆଇନ ସ୍ନାତକ  (ଏଲ. ଏଲ. ବି.) ଏବଂ ତିରୁଅନନ୍ତପୁରମସ୍ଥିତ କେରଳ ବିଶ୍ୱବିଦ୍ୟାଳୟର କାରିଆଅଟମ କ୍ୟାମ୍ପସରୁ ଆଇନର ସ୍ନାତକୋତ୍ତର  (ଏଲ. ଏଲ. ଏମ.) ଲାଭକରିଥିଲେ  ।